Þingræður haldnar á Alþingi Íslendinga

Guðmundur Ágústsson Virðulegi forseti. Á síðasta þingi lagði þáv. dómsmrh. fram frv. til l. um aðskilnað dómsvalds og umboðsvalds í héraði, frv. sem gerði ráð fyrir að stofnaðir skyldu átta héraðsdómstólar, einn í hverju kjördæmi, sem alfarið færu með dómsvald. Þá gerði það frv. ráð fyrir að öll núverandi sýslumannsembætti héldu sér og verkefni þeirra væri stjórnsýsla í héraði. Lagðist Framsfl. og raunar Sjálfstfl. líka á móti þessum breytingum og töldu þær mikið óhæfuverk. Með þeim væri verið að kollvarpa réttindamálum íbúa landsbyggðarinnar. Eftir 1. umr. á þingi var málinu vísað til milliþinganefndar þar sem sjónarmið þessara tveggja flokka voru áréttuð. Afstaða Framsfl. eins og hún birtist var að neita þessari aðgreiningu og séráliti skilað þar að lútandi þegar milliþinganefndin skilaði áliti. Þetta er rifjað upp hér þegar rætt er um það frv. sem hér er til umræðu um aðför. Ljóst er að sú breyting sem hér er lögð til hefur ekkert gildi nema frv. sem ég nefndi nái fram að ganga. Af þessu tilefni vil ég spyrja hæstv. dómsmrh. hvort það frv. um aðskilnað dómsvalds og umboðsvalds verði lagt fram innan tíðar og þá jafnframt hvort Framsfl. muni styðja það frv. og hvort það sé þá stjfrv. Eftir lestur frv. til l. um aðför er ekki annað hægt en að lýsa yfir sérstakri ánægju með framlagningu þess og þau vinnubrögð sem viðhöfð hafa verið við samningu frv. Verði frv. að lögum leiðir það í senn til fljótvirkari meðferðar aðfararmála jafnhliða því að þar er rækilega gætt réttar þeirra sem aðför beinist að. Mér finnst frv. vera skipulega upp sett og skýrlega og greinargerð þess sú gleggsta sem ég hef lesið síðan ég kom inn á Alþingi. Það er rétt, sem fram kom hjá hæstv. dómsmrh., að greinargerðin er nægileg kennslubók í aðför og kemur eflaust til með að verða notuð sem slík við kennslu í lagadeild Háskóla Íslands. Í frv. er leyst úr þeim mörgu vandamálum sem hafa verið í framkvæmd aðfarar og á greinargóðan hátt er vikið að því hvernig ætlað er að leiða þessi mál til lykta. En þó svo ég hafi lesið þetta frv. og gert mér í hugarlund hvað er þarna að ske er of snemmt að úttala sig um frv. sem slíkt. Það er svo margþætt og erfitt að átta sig á hvernig það verður í framkvæmd að ég ætla að bíða þangað til 2. umr. fer fram að úttala mig nánar um það, en ég á sæti í þeirri nefnd sem fjallar um frv., hv. allshn., og mun að sjálfsögðu leggja mitt af mörkum til þeirrar vinnu sem þar fer fram. En það sem ég vildi að lokum sagt hafa er að ég fagna þessu frv. og vonast eftir því að það frv. sem er grundvöllur þessa, aðskilnaðarfrv., verði lagt fram svo fljótt sem verða má svo að hægt sé að taka þessi frumvörp bæði til meðferðar í einu.

Sjávarútvegsráðherra (Halldór Ásgrímsson) Herra forseti. Ég vil mjög taka undir með hv. 11. þm. Reykv. Guðmundi Ágústssyni. Hér er um mjög vel unnið frv. að ræða og það er jafnframt rétt hjá honum að það er nauðsynlegt að frv. um aðskilnaðinn komi jafnframt fram og það mun verða lagt fram á Alþingi nú alveg á næstunni. Það er tilbúið til framlagningar. Vegna fsp. hans um afstöðu Framsfl. vil ég taka fram að Framsfl. stóð að því í síðustu ríkisstjórn að þetta frv. var lagt hér fram. Hitt er svo annað mál að það eru aðilar í einhverjum flokkanna á Alþingi, þar á meðal Framsfl., sem hafa vissar efasemdir um málið. Ég tel þetta mál vera þess eðlis að það sé eðlilegt að það sé unnið í því hér á Alþingi og alls ekki þannig að þar megi engu hvika og engu breyta. Það var hér lengi til meðferðar frv. til l. um lögréttu og var lagt fram nokkrum sinnum á Alþingi. Ég tel mjög mikilvægt að frv. komi fram sem allra fyrst þannig að það geti hlotið umfangsmikla umfjöllun á Alþingi, en ég mun leggja á það áherslu að frv. verði afgreitt á þessu þingi og það mun verða flutt sem stjfrv. alveg á næstunni.

Sjávarútvegsráðherra (Halldór Ásgrímsson) Herra forseti. Ég mæli fyrir frv. til l. um breytingu á lögum um getraunir, en þetta frv. var flutt í Nd. og hefur nú hlotið afgreiðslu þar og verið mikil og góð samstaða um málið. Meginefni þessa frv. kemur fram í 2. gr. þess þar sem fjallað er um hvert skuli vera hlutfall vinninga í getraunastarfseminni. Samkvæmt núgildandi lögum er það 50% eða helmingur, en lagt er til að því verði breytt þannig að ákveðið verði að það skuli aldrei vera minna en 40%. Þetta frv. er flutt að beiðni stjórnar Íslenskra getrauna og hefur tekist mjög gott samstarf við Íslenska getspá. Hér er um mikilvægt mál að ræða fyrir íþróttahreyfinguna. Ég vænti þess að um þetta mál sé full samstaða hér á Alþingi og vildi óska þess að því verði vísað til hv. allshn. að lokinni þessari umræðu og leyfi mér að fara þess á leit að reynt verði að flýta afgreiðslu þess.